32 tvífætlingar og tveir ferfætlingar voru mættir til leiks þegar gengið var á Keili á fallegum miðvikudegi . Eins og venjulega er ein helsta raunin við þetta verkefni að keyra hinn afspyrnu leiðinlega og grýtta veg ( 5 - 6 km ) frá Reykjanesbrautinni að Höskuldsstöðum . Einn af þessum vegum sem enginn vill bera ábyrgð á . Ekkert skilti sem vísar á beyjuna af malarveginu inn að Keili , þetta vinsæla einkennisfjall Reykjaness . Þarna er útbóta þörf . En hvað um það , gengið var af stað á svo til snjólausri jörð í gegnum hvasst hraunið að fjallinu en það er um 2,5 km leið . Uppgangan gekk vel í alla staði . Örlítið laust undir fót efst í mesta brattanum . Hitastigið var í kringum 5 stig og hæg gola úr suðri , mjög þægilegt gönguveður . Toppnum var náð eftir rúmlega klukkustundar göngu . Gangan í heild tók um 2 klst og 15 mínútu . Vegalengd 7,8 km . Hressandi vorganga og ekki laust við að smá spenna væri í hópnum fyrir laugardagsgönguna sem var framundan á sjálft Heiðarhorn í Skarðsheiði .